Memorandum  o  porozumení

medzi

Federálnym ministerstvom poľnohospodárstva, lesníctva, životného prostredia a vodného hospodárstva Rakúskej republiky,
Ministerstvom životného prostredia Českej republiky a
Ministerstvom životného prostredia Slovenskej republiky

Federálne ministerstvo poľnohospodárstva, lesníctva, životného prostredia a vodného hospodárstva Rakúskej republiky, Ministerstvo životného prostredia Českej republiky a Ministerstvo životného prostredia Slovenskej republiky,
Odvolávajúc sa na svoj záväzok plniť ciele Dohovoru o mokradiach majúcich medzinárodný význam predovšetkým ako biotopy vodného vtáctva (Ramsarský dohovor, Irán 1971),
Po konzultáciách so všetkými dotknutými organizáciami pre vzájomnú spoluprácu pri realizácii Ramsarského dohovoru predovšetkým v území pozdĺž spoločných hraníc medzi Rakúskou, Slovenskou a Českou republikou, 
Uvedomujúc si, že určité územia tohto trilaterálneho regiónu už boli zahrnuté do Zoznamu medzinárodne významných mokradí,
Uvedomujúc si existenciu niektorých úspešných obnovných projektov, ktoré už boli uskutočnené  v tomto území,
Želajúc si zlepšenie komunikácie a výmeny informácií relevantných z hľadiska ochrany a trvalo udržateľného využívania dotknutého územia,
Zdôrazňujúc význam implementácie spoločných stratégií pre ochranu a trvalo udržateľné využívanie ramsarských lokalít a ostatných mokradí v tomto trilaterálnom regióne, 

Dosiahli  nasledovné porozumenie:
Všetky strany súhlasia, že je vhodné konať každoročne stretnutia v rámci takzvanej Trilaterálnej ramsarskej platformy nív Moravy - Dyje (Platforma) s cieľom koordinovať snahy o dosiahnutie trilaterálneho štatútu pre ramsarské lokality nachádzajúce sa pozdĺž hraničného územia vrátane vypracovania manažmentového plánu (programu starostlivosti) pre trilaterálnu ramsarskú lokalitu nív Moravy - Dyje v súlade s “Pokynmi pre plánovanie manažmentu ramsarských lokalít a iných mokradí”.
V rámci Platformy, všetky strany potvrdzujú svoj záujem spolupracovať so zámerom vyhlásiť trilaterálnu ramsarskú lokalitu alebo trilaterálnu mokraď medzinárodného významu v rámci dotknutého územia a podporovať spoločné opatrenia pre ochranu a trvalo udržateľné využívanie tohto územia.
Všetky strany považujú za najvhodnejšiu formu spolupráce stretnutia expertov nie viac ako 5 zástupcov z Rakúskej, Českej a Slovenskej republiky, tak aby boli zastúpení hlavní aktéri (vyššie uvedené ministerstvá, vodohospodárske inštitúcie, národné ramsarské výbory, mimovládne organizácie).
Všetky strany sú pripravené sprístupniť všetky relevantné dokumenty a informácie, ktoré môžu byť potrebné pre vyhlásenie trilaterálnej ramsarskej lokality a pre vypracovanie manažmentového plánu (programu starostlivosti).
Všetky strany vyjadrujú svoju vôľu usilovať o zlepšenie komunikácie a výmenu informácií relevantných z hľadiska ochrany a trvalo udržateľného využívania dotknutého územia.
Toto Memorandum nadobúda platnosť dňom podpísania.

Židlochovice, 30. august 2001

Za slovenskú stranu:
Ministerstvo životného prostredia Slovenskej republiky:

Ján Kadlečík, v.r.

Za rakúsku stranu:
Federálne ministerstvo poľnohospodárstva, lesníctva, životného prostredia a vodného hospodárstva Rakúskej republiky:

Gűnter Liebel, v.r.

Za českú stranu: 
Ministerstvo životného prostredia Českej republiky

Josef Běle, v. r.

Poznámka k prekladu: “management plan” možno preložiť doslovne ako “manažmentový plán”, ale aj voľnejšie a podľa právnych predpisov v ochrane prírody a krajiny aj vhodnejšie ako “program starostlivosti” (uvedené sú obe možnosti).
---------------------------------------------------------------------------------------------------------------